Omnibus Christi fidelibus qui presentem cartulam legerint vel audierint Hudricus dominus Baugeii salutem et pacem. Presentibus et futuris testor et notifico quod domina Dannuns pro remedio anime sue et antecessorum suorum dedit Deo et monachis de Miratorio medietatem de Jordis tam in plano quam in bosco, et propter hoc prefati monachi participem illam fecerunt temporalium bonorum et spiritualium et ad sepulturam receperunt. Postea vero transacto aliquanto tempore, Galo filius eius reliquam partem de Jordis que sibi hereditario jure acciderat, dedit in elemosinam prefatis monachis libere et absolute absque ulla retentione et calunnia, et propter hoc monachi dederunt ei XVIII libras Trenocensis monete, et cum seculum relinquere voluerit debent eum facere monachum, si clamores suos extinguere potuerit vel si monachi potuerint eum recipere, salvo ordine suo. Actum est hoc anno Incarnati Verbi Mo Co LXXXXo Vo in manu Nicholai tunc temporis abbatis de Miraratorio, et ut hoc ratum sit in perpetuum prefatus G. presentem cartam sigillo meo fecit muniri, et promisit etiam quod si aliquis de elemosina matris sue et sua monachos inquietaret, eos manutenere et custodire pro posse suo. Huius rei testes sunt hii : Guigo Clavel et filius eius Petrus qui hoc donum laudaverunt, Giraudus capellanus, Pontius capellanus, Willelmus Grossus, Mateus Sancti Niceii, Pontius de Marbo, Cristianus monachus, Haimo conversus, Domina de Brancion.